<classify> Mamia ya washiriki wamejitokeza kwenye usaili wa msimu wa tisa wa mashindano ya Bongo Star Search jijini Dar es Salaam.Usaili huo umefanyika eneo la Masaki leo Ijumaa kuanzia majira ya saa nne asubuhi na unatarajiwa kudumu kwa siku tatu mfululizo.Kwa mujibu wa Jaji Mkuu wa mashindano hayo na Mkurugenzi wa Benchmark Production Rita Palsen, awamu hii imepokelewa vizuri na mwitikio umekuwa mkubwa katika mikoa yote waliyopita kufanya usaili.Mwitikio umekuwa mkubwa hususani kwa mabinti, wamejitokeza wengi, na ninaendelea kuwasisitiza wajitokeze zaidi kwenye usaili, alisema.Aliongeza kwamba ushindani ulikuwa mkubwa zaidi kwenye mikoa ya Mwanza pamoja na Mbeya, jambo lililopelekea kuongeza idadi ya waliofuzu usaili.Kwa kawaida huwa tunachukua washiriki watano kila mkoa, lakini katika mikoa hii ilibidi tuchukue sita kwa kuzingatia kwamba hata wasiposhinda, wakionekana tu maisha yao yatabadilika, aliongeza.Msimu huu umerudi baada ya kutofanyika mwaka jana.  <topic>: KITAIFA 